**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН БАЙНГЫН ХОРООНЫ**

**03 ДУГААР САРЫН 22-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-2 |
| **2.** | **Хуралдааны дэлгэрэнгүй тэмдэглэл:** | 3-8 |
|  | 1. Байнгын хорооны тогтоолын төсөл /*“Нийгмийн даатгалын үндэсний зөвлөлийн болон Эрүүл мэндийн даатгалын үндэсний зөвлөлийн гишүүнд нэр дэвшигчийн дэлгэрэнгүй танилцуулга, томилогдсон тохиолдолд хийх ажил, нэр дэвшсэн үндэслэл зэрэг мэдээлэл авах “Нэр дэвших тухай хүсэлт””-ийн загварыг батлах тухай/* | 3-7 |
| 2. Байнгын хорооны тогтоолын төсөл /2021 оны намрын ээлжит чуулганы 03 дугаар сарын Нийгмйин бодлогын байнгын хороогоор хэлэлцэх асуудлын цаглавар батлах тухай/ | 8 |

***Монгол Улсын Их Хурлын 2022 оны хаврын ээлжит чуулганы***

***Нийгмийн бодлогын байнгын хорооны***

***03 дугаар сарын 22-ны өдөр /Мягмар гараг/-ийн***

***хуралдааны товч тэмдэглэл***

Нийгмийн бодлогынбайнгын хорооны дарга М.Оюунчимэг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 17 гишүүнээс 9 гишүүн хүрэлцэн ирж, 52.9 хувийн ирцтэйгээр хуралдаан 11 цаг 38 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: П.Анужин, Д.Батлут, Б.Бейсен, С.Ганбаатар, Б.Саранчимэг, Ц.Туваан, Ч.Ундрам.*

***Нэг.Байнгын хорооны тогтоолын төсөл*** */“Нийгмийн даатгалын үндэсний зөвлөлийн болон Эрүүл мэндийн даатгалын үндэсний зөвлөлийн гишүүнд нэр дэвшигчийн дэлгэрэнгүй танилцуулга, томилогдсон тохиолдолд хийх ажил, нэр дэвшсэн үндэслэл зэрэг мэдээлэл авах “Нэр дэвших тухай хүсэлт””-ийн загварыг батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн референт Б.Мажигсүрэн **нар байлцав.**

Байнгын хорооны дарга М.Оюунчимэг тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүн Б.Баярсайхан, Ж.Чинбүрэн нарын тавьсан асуултад Нийгмийн бодлогын байнгын хорооны дарга М.Оюунчимэг хариулж, тайлбар хийв.

Улсын Их Хурлын гишүүн Ж.Чинбүрэн үг хэлэв.

**М.Оюунчимэг:** “Нийгмийн даатгалын үндэсний зөвлөлийн болон Эрүүл мэндийн даатгалын үндэсний зөвлөлийн гишүүнд нэр дэвшигчийн дэлгэрэнгүй танилцуулга, томилогдсон тохиолдолд хийх ажил, нэр дэвшсэн үндэслэл зэрэг мэдээлэл авах “Нэр дэвших тухай хүсэлт”-ийн загварыг батлахтухай”Байнгын хорооны тогтоолын төслийг батлах санал хураалт явуулъя.

Зөвшөөрсөн: 6

Татгалзсан: 3

Бүгд: 9

66.7 хувийн саналаар Байнгын хорооны тогтоол батлагдлаа.

Улсын Их Хурлын гишүүн Ц.Идэрбатын “дэмжсэн” санал техникийн саатлын улмаас “эсрэг” гарсан тул санал хураалтын дүнг дэмжсэнээр протоколд тэмдэглүүлэх санал гаргаж, дэмжсэнээр тооцов.

*Уг асуудлыг 11 цаг 56 минутад хэлэлцэж дуусав.*

***Хоёр.Байнгын хорооны тогтоолын төсөл*** */2022 оны хаврын ээлжит чуулганы 03 дугаар сард Нийгмийн бодлогын байнгын хорооны хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн референт Б.Мажигсүрэн **нар байлцав.**

Байнгын хорооны дарга М.Оюунчимэг тогтоолын төслийн талаар танилцуулав.

Тогтоолын төсөлтэй холбогдуулан Байнгын хорооны дарга М.Оюунчимэг тогтоолын төсөлтэй холбогдуулан үг хэлэв.

**М.Оюунчимэг:** “Улсын Их Хурлын 2022 оны хаврын ээлжит чуулганы 03 дугаар сард Нийгмийн бодлогын байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар Байнгын хорооны тогтоол батлагдлаа.

*Уг асуудлыг 11 цаг 58 минутад хэлэлцэж дуусав.*

Байнгын хорооны хуралдаанаар 2 асуудал хэлэлцэв.

Хуралдаан 20 минут үргэлжилж, 17 гишүүнээс 10 гишүүн хүрэлцэн ирж, 58.8 хувийн ирцтэйгээр 11 цаг 58 минутад өндөрлөв.

**Тэмдэглэлтэй танилцсан:**

НИЙГМИЙН БОДЛОГЫН

БАЙНГЫН ХОРООНЫ ДАРГА М.ОЮУНЧИМЭГ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН БАЙНГЫН ХОРООНЫ**

**03 ДУГААР САРЫН 22-НЫ ӨДӨР / МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**М.Оюунчимэг:** Өдрийн амгаланг айлтгая. Олонх хүрэлцэн ирж байнгын хорооны ирц хэдэн хувьтай байна? 52.9 хувьтай бүрдсэн тул Нийгмийн бодлогын байнгын хорооны 2022 оны гуравдугаар сарын 22-ны өдрийн хуралдаан нээснийг мэдэгдье.

Их Хурлын чуулганы хуралдааны дэгийн тухай хуулийн дагуу хуралдаанд хүрэлцэн ирсэн болон ирээгүй гишүүдийг заавал танилцуулж байх үүрэгтэй.

Одоогоор Анужин гишүүн чөлөөтэй байгаа, томилолттой. Баярсайхан гишүүн ирсэн байна. Батлут гишүүн чөлөөтэй байгаа. Бэйсен гишүүн чөлөөтэй. С.Ганбаатар гишүүн чөлөөтэй, томилолттой байгаа. Жаргалмаа гишүүн ирсэн байна. Мөнх-Оргил гишүүн ирсэн байна. Оюунчимэг гишүүн ирсэн байна. Сандаг-Очир гишүүн ирсэн байна. Саранчимэг гишүүн чөлөөтэй, Одонтуяа гишүүн ирсэн байна. Туваан гишүүн чөлөөтэй, Ундрам гишүүн томилолттой. Чинбүрэн гишүүн ирсэн байна. Чинзориг гишүүн ирсэн байна. Идэрбат гишүүн ирсэн байна. Сарангэрэл гишүүн одоо орж ирж байна гэсэн тийм ээ? Тасалсан хүн бол алга байна.

Хэлэлцэх асуудлаа танилцуулъя. Байнгын хорооны тогтоол батлах тухай, энэ нь Нийгмийн даатгал болоод Эрүүл мэндийн даатгалын үндэсний зөвлөлийн гишүүнд нэр дэвших тухай хүсэлтийн загварыг батлахаар байгаа.

Хоёрт нь Байнгын хорооны тогтоол батлах тухай. Гурван сард хэлэлцэх асуудлын цаглавар батална гэсэн энэ хоёр асуудал байгаа. Өөр хэлэлцэх асуудалтай холбоотой саналтай гишүүд байна уу?Алга байна.

**Эхний асуудалдаа оръё. Монгол Улсын Их Хурлын хяналт шалгалтын тухай хууль батлагдсантай холбогдуулан Нийгмийн даатгалын тухай хуулийн хорин долоодугаар зүйлийн 27.2 дахь хэсэг, Эрүүл мэндийн даатгалын тухай хуулийн арван дөрөвдүгээр зүйлийн 141.3 дахь хэсэгт Үндэсний зөвлөлийн гишүүнийг талуудын санал болгосноор Улсын Их Хурал нэр дэвшигчийн сонсгол хийж томилно гэж нэмэлт оруулж баталсан.** Иймд Эрүүл мэндийн даатгалын болон Нийгмийн даатгалын үндэсний зөвлөлийн гишүүдийг Байнгын хороо нэр дэвшигчийн сонсгол хийж томилохоор болсон.

Монгол Улсын Их Хурлын хяналт шалгалтын тухай хуулийн 29.6-д нэр дэвшигчийн дэлгэрэнгүй танилцуулга томилогдсон тохиолдолд хийх ажил, нэр дэвшсэн үндэслэл, тухайн албан тушаалд тавих нийтлэг болон тусгай шаардлага зэрэг мэдээллийг авах маягтын загварыг холбогдох Байнгын хороо батална гэж заасны дагуу өнөөдөр бид Нийгмийн даатгал болон Эрүүл мэндийн даатгалын үндэсний зөвлөлийн гишүүнд нэр дэвших тухай хүсэлтийн загварыг Байнгын хорооны тогтоолоор батлах юм.

Нийгмийн даатгалын болон Эрүүл мэндийн даатгалын үндэсний зөвлөлийн даатгуулагч болон ажил олгогчийг төлөөлсөн зарим гишүүдийн бүрэн эрхийн хугацаа дууссан, чөлөөлөгдөх өргөдлөө өгсөн тул бид нэр дэвших тухай хүсэлтийн загварыг хугацаа алдалгүй баталж, нэр дэвшигчийн сонсгол хийхэд бэлдэх шаардлагатай байгаа.

Та бүхэнд нэр дэвших тухай хүсэлтийн загвар батлах тухай Байнгын хорооны тогтоолын төсөл, хавсралтын хамт тараасан байгаа. Энэ төсөлтэй холбогдуулаад асуулт асууж, үг хэлэх гишүүд байвал нэрсээ өгье.

Алга байна. Баярсайхан гишүүнээр тасаллаа. Баярсайхан гишүүн.

**Б.Баярсайхан:** Эрүүл мэндийн даатгалын үндэсний зөвлөлийн гишүүнд нэр дэвшигчийн талаар ярьж байна. Тэгэхлээр энэ Эрүүл мэндийн үндэсний зөвлөлийн эрх хэмжээ бол маш их байдаг. Монгол улсад эрүүл мэндийн даатгалын тогтолцоог тодорхойлох, зохицуулах тэр эрх үүргийг хэрэгжүүлэх бүрэн эрхт субъект нь болж байдаг. Тэгээд өнөөдрийн эрүүл мэндийн даатгалын тогтолцооноос харахад үндэсний зөвлөл жинхэнэ утгаараа ажиллаж чадахгүй, даатгалыг даатгал шиг хэрэгжүүлдэггүй, иргэдийн эрүүл мэндийг даатгалаар хамгаалдаггүй зэрэг ийм алдаа дутагдлууд байсаар байгаа. Энийг бол манай нийгэмд ямар ч иргэнээс очоод асуухад бүр ингээд хангалттай хэлнэ. Эрүүл мэндийн даатгалын үр шим хүмүүст тодорхой байдаггүй. Ямар даатгалд, ямар ямар тохиолдолд энэ эрүүл мэндийн даатгалыг хэрэглэх тэр мэдлэг, мэдээлэл нь байдаггүй учраас энэ эрүүл мэндийн даатгалаар үйлчлүүлдэг, тэрнийхээ үр шимийг нь хүртдэг иргэд бол маш цөөн байдаг.

Тийм учраас энэ бид нар урьд нь ч гэсэн Нийгмийн бодлогын байнгын хороогоор Эрүүл мэндийн сайдаас энэ талаар асууж байсан. Энэ зөвлөлд бол урьд нь бас нэр дэвших талаар Нийгмийн даатгалын тухай, Эрүүл мэндийн даатгалын тухай энэ бодлого, стратеги энэ тогтолцоондоо өөрчлөлт оруулж үр шимтэй болгох тал дээр бол бид нар удаа дараагийн байнгын хорооны хурлаараа ярьж байгаа. Тэгэхлээр энэ Эрүүл мэндийн даатгалын үндэсний зөвлөлийн энэ гишүүдийг өөрчилснөөрөө энэ тогтолцоонд ямар нэгэн өөрчлөлт шинэчлэлт гарах тийм найдвар байна уу? Тийм шинээр хийх гэж байгаа ажлууд байна уу, төлөвлөж байгаа бодлого байна уу? Шинэчлэлт өөрчлөлт хийх ийм төлөвлөгөө байна уу гэдгийг би асууж байна.

Санал байна. Энэ нэр дэвших хүсэлт нь тухайн гишүүний хараат бус байдалд хараат бусаар ажиллах боломж, ёс зүйтэй байх агуулгыг нэмэх ийм саналтай байгаа. Нэг асуулт, нэг санал. Дахиад нэг санал болохоор нэр дэвшигчээс зөвлөлд орж ирж ажилласнаар түрүүний миний энэ ярьж байгаа энэ бодлогод ямар шинэчлэлт, өөрчлөлт хийх юм бэ? Одоогийн тогтолцооны юу нь болохгүй байгаа талаар тэр хүнээсээ асуулга аваад, анх зөвлөлийн гишүүн болохдоо өгч байсан амлалт, тэр хэлж ярьж байсан зүйлийг нь буцаагаад ажлаар нь дүгнэдэг байх ийм тогтолцоог оруулах шаардлагатай гэж харж байна. Ингээд нэг асуулт асуулаа, хоёр санал хэллээ.

**М.Оюунчимэг:** Баярсайхан гишүүн тодорхой асуулт асуулаа. Эрүүл мэндийн даатгалын тухайд харин нэлээд сайн өөрчлөлт хийж байгаа. Энэ юу гэхээр 2019 онд Улсын Их Хурлаас эрүүл мэндийн даатгалыг нийгмийн даатгалаас салгачихсан. Яагаад гэвэл нийгмийн даатгалын яг бүрдүүлж байгаа санхүүжилтийн бараг 70, 80 хувь нь эрүүл мэндийн даатгалтай холбоотой. Тэгээд иргэд бас эрүүл мэндийн даатгалаа төлөөд л байдаг, даатгалаасаа үр шим хүртэж чадахгүй байгаа хүмүүс ч байна. Ялангуяа эмнэлэгт нэг их очдоггүй, биеэ эрүүл саруул авч явдаг хүмүүс маань эрүүл мэндийн даатгалынхаа үр шимийг хүртэж чадахгүй байна гээд сая, ялангуяа КОВИД цар тахлын үед энийгээ бас хүртэх бололцоо байна уу гэсэн асуудлууд бол гарч байсан. Тийм учраас бид нар ямар ч байсан 2019 оноос хойш энэ санхүүжилтээр дамжсан гүйцэтгэл дээр суурилсан энэ шинэчлэлийг эрүүл мэндийн салбарт хийсэнтэй холбоотой. Эрүүл мэндийн даатгалын үндэсний зөвлөлийн үүрэг хариуцлага бол маш өндөр болж байгаа. Тэгэхээр энэ үүргийг бид нар бас хангалттай биелүүлж чадахгүй байгаа гол шалтгаан нь гэхлээр нөгөө төсөв захиран зарцуулагч салбарын сайд нар нь өөрөө үндэсний зөвлөлийг ахлаад байгаа нь асуудал байна гээд олон гишүүд яриад байгаа. Гэхдээ нөгөө энэ нь тогтоод яваад ирчихсэн. Тэгэхээр бид нар энэ Нийгмийн бодлогын байнгын хороо сая 2021 оны 05, 06 дугаар тогтоолоор Эрүүл мэндийн сайдад үүрэг өгчихсөн байгаа. Засгийн газарт. Тэгээд Эрүүл мэндийн даатгалын үндэсний зөвлөл, Нийгмийн даатгалын үндэсний зөвлөлийн бүтэц зохион байгуулалтад өөрчлөлт оруулаад эргэж бид нарт танилцуул гэсэн үүргийг Засгийн газарт өгсөн.

Тэгэхээр бид нар энэ хаврын чуулганаар энэ тогтоолынхоо биелэлтийг хэлэлцэнэ. Тэгэхээр энэ Нийгмийн даатгал, Эрүүл мэндийн даатгалын үндэсний зөвлөлийг улам чанаржуулах, хариуцлагажуулах асуудалтай холбоотой Засгийн газар бол өөрчлөлт хийж байгаа гэж би бол харж байгаа. Ерөнхий сайд бас өөрөө бас хэлсэн. Жишээлбэл нийгмийн даатгалын хөрөнгө, мөнгө яаж алга боллоо. Тэгэхээр энд тэр угаасаа цаанаасаа ажил олгогчдоос нэг, үйлдвэрчний эвлэлээс нэг, Засгийн газраас гээд төлөөллүүд нь ингээд заагаад өгчихдөг учраас хэдэн л хүн ээлжлээд л орж ирээд байдаг. Тэгээд тэрийг халъя гээд бид чуулган дээр хоёр ч хүний нэрийг нь буцаасан. Одоо энэ буцаасны дагуу хоёр хүн орж ирэх гэж байгаа. Монголын Боловсрол, Шинжлэх ухааны үйлдвэрчний эвлэлийн холбооны дарга Цогтгэрэл, Монголын төмөр замчдын үйлдвэрчний холбооны дарга Баяраа гэсэн хүмүүс одоогийн байдлаар нэрээ ирүүлээд байгаа юм байна лээ. Тэгэхээр бид нар өнөөдрийн журмаа баталчхаад нээлттэй сонсгол хийхдээ харин яг тэр сая Баярсайхан гишүүний яриад байгаа та бүхэн хэрвээ энэ ажиллаж чадахгүй бол яах вэ, хариуцлага яаж тооцох вэ гээд энэ журмын хоёрт хийх ажил, нэр дэвшсэн үндэслэлээ бичсэн тайлбар гэдэг шинэ заалтыг бол оруулж өгч байгаа. Тэгэхээр бас гайгүй хариуцлагатай болох болов уу гэж бодож байна.

Үйлдвэрчний эвлэл харин овоо өөрчлөлт хийж байгаа юм байна лээ. Тухайн үндэсний зөвлөлд орсон гишүүн нь нөгөө эрүүл мэндийн даатгалын мөнгө алга болсон ч юм уу, нийгмийн даатгалын мөнгөө буцааж авч чадахгүй ийм хариуцлага алдсан тохиолдлууд байвал хүндээ шууд хариуцлага тооцоод, буцаад эргүүлэн татдаг тийм дотоод журмыг гаргаж байгаа талаар Эрдэнэбат дарга нь бас сая надтай уулзахдаа хэлж байсан. Тэгэхээр бид бол өөрсдөө харин энэ хяналт шалгалтаа маш сайн тавих ёстой. Яагаад гэвэл Их Хурал хяналтын хуультай хүртэл болчихсон учраас бидэнд шаардлагатай тохиолдолд Түр хороо байгуулаад ажиллаад байх ч бололцоо байгаа гэж хэлье. Чинбүрэн гишүүн.

**Ж.Чинбүрэн:** Би нэг тодорхой хэдхэн зүйл асуучихъя гэж бодож байна. Өмнөх нэр дэвшигчийн тухай хүсэлтийн анкетаас хэр зэрэг өөр болсон юм бэ? Ямар ямар асуултуудыг мэдэж авсан юм, аль аль нь зүйл нь өөрчлөгдсөн юм бэ гэдгийг.

Хоёрт ер нь бол энэ Эрүүл мэндийн даатгалын үндэсний зөвлөлийн гишүүдийг ямар хүмүүс байх вэ гэдэг ерөнхий зарчмаа хэдүүлээ нэлээн сайн тохирчихмоор байгаа юм. Тухайлах юм бол бид бол энэ эрүүл мэнд, Ажиллахгүй байна уу? Энэ ажиллаж байна.

Эрүүл мэндийн даатгалын үндэсний зөвлөлийн нэр дэвших тухай энэ хүсэлтийн анкет өмнөх загвараасаа хэд хэдэн зүйлүүд, юу юу өөрчлөгдсөн бэ? Энийг тодорхой хэлж өгөөч ээ.

Хоёр дахь нь. Ер нь бол энэ үндэсний зөвлөлд орох том шалгуур нь бол бид энэ даатгалын хуулийн өөрчлөлт энэ тэр хийж байхдаа гол ярьж байсан зүйл бол олон даатгуулагчийг хамруулсан байгууллагын төлөөлөл, эрүүл мэндийн салбарын төлөөллийг бол харин оруулахгүй байгаад байгаа юм. Хуучнаар бол эд нар тайлбар ингэж хэлдэг байсан л даа. Байцаан дотор нь ямааг оруулчих юм бол ямаа нь хамаг байцааг нь идээд дуусчихна. Тийм учраас эрүүл мэндийн салбарынхан өөрсдөө орох ёсгүй гэдэг ийм том зарчим гээд ингээд яриад тайлбарлаад байдаг байсан. Одоо энэ байдлаа бид ер нь өөрчлөх ёстой юу, үгүй юу? Энэ дээр Байнгын хорооны дарга бас өөрөө та ямар байр суурьтай байдаг вэ гэж асуух гэсэн юм.

**М.Оюунчимэг:** Чинбүрэн гишүүнийхээ асуултад хариулъя. Энэ өмнө төрийн албан хаагчийн анкет, хувийн ашиг сонирхлын урьдчилсан мэдүүлэг, нөгөө хараат бус ажиллах гэдгээр. Гуравт нь эрх бүхий байгууллагаас нэр дэвшүүлсэн албан бичиг, шийдвэр гэсэн гуравхан зүйл авдаг байсан юм. Тэгээд л энэ нэг автоматаар орж ирчхээд. Одоо бид нар холбогдох хуульд заасан шаардлагыг хангасныг нотлох дараах болон бусад баримт бичгийг нэр дэвших тухай хүсэлтэд хавсаргана гээд заачихсан. Мөн боловсролын зэргийн дипломын хуулбар гээд авч байгаа тэгээд түрүүн миний хэлээд байгаа энд яагаад нэр дэвшсэн юм? Нэр дэвшсэний дараа яг юу хийх юм гэсэн ийм тайлбаруудыг нэмэлтээр авдаг болчхож байгаа.

Өмнө нь нөгөө Нийгэм бодлогын байнгын хороон дээр бас яг Мөнх-Оргил гишүүн хэлээд байл уу нөгөө тухайн салбарын маш олон даатгуулагчтай салбарын төлөөллүүдийг бас оруулж байх нь. Жишээ нь анхан шатнаас энэ тэрнээс оруулж байх нь хэрэгтэй байна гээд уг нь яриа гарч байсан. Тэгэхээр яг энэ дагуу жишээлбэл төмөр зам манайх маш олон даатгуулагчтай учраас бид энэ ажил олгогч гэдэг дотор төлөөллөө оруулмаар байна гээд жишээ нь ажил олгогчдын тэр квотоор төмөр замаас хүн ороод ирж байгаа. Эрүүл мэндийн салбараас гэхээр салбарын сайд нь энэ үндэсний зөвлөлөө толгойлоод яваад байхад дахиад тэр бусад төлөөлөл оруулна гэхээр энэ чинь тэр чигээрээ эрүүл мэндийнх боллоо гээд тэр Дэмбэрэл дарга бас тэгж яриад байгаа байхгүй юу. Тэгэхээр бид нар ер нь Засгийн газарт хэлээд тэр бүтэц, зохион байгуулалтдаа өөрчлөлт хийхдээ ер нь сайд нь шууд удирддаг байх нь бол буруу гэж үзээд байгаа шүү дээ. Тэгэхээр бүгдээрээ энийг ярьж байгаад бас өөрчлөх бололцоотой болов уу гэж бодож байна.Тийм.

Гишүүд асуулт асууж, хариулт авч дууслаа. Үг хэлэх гишүүд байна уу? Чинбүрэн гишүүнээр тасаллаа.

**Ж.Чинбүрэн:** Эрүүл мэндийн шинэчлэлийн нэг томоохон ашиг бол мэдээж санхүүжилт нь өөрөө бол маш том үүрэгтэй. Энэ санхүүжилт дотроо бид бол Эрүүл мэндийн яам өөрөө худалдан авагч болоод эрүүл мэндийн тусламж үйлчилгээ үзүүлж байгаа байгууллагууд нь өөрсдөө жинхэнэ үйлдвэрлэгч болж. Ингээд чанарын өрсөлдөөнийг бид энэ хуулийн өөрчлөлтөөрөө бий болгож, хувь болон төрийн өмчтэй эмнэлгүүдэд ялгаагүй санхүүжилт өгснөөрөө өвчтэй, эмгэгтэй хүн ирэхэд түүнийг хамгийн илүү тусламж үйлчилгээгээр үзүүлж, чанартай тусламж үйлчилгээ хүргэх энэ том зорилго биелэх том гаргалгаа нь энэ. Тэгэхлээр энэ гаргалгааг амь оруулж, илүү хүчтэй сайн ажиллуулахын тулд ЭМДҮЗ өөрөө маш сайн ажиллах шаардлага байгаад байгаа тийм ээ, энэ концепцыг ойлгох ер нь энэ Монголд бол одоо тендер зарладаг эмнэлгүүдийн тоног төхөөрөмжийг Эрүүл мэндийн яам нь өөрөө тендер зарлаж явуулдгаа болиод илүү эмнэлгүүд нь өөрсдөө шаардлагатай зүйл хэрэглэгдэх бүтээгдэхүүнээ яаж тооцох вэ гэдэг нь өөрсдөд нь эрх нь үлдээд, чанарыг үр дүнг Эрүүл мэндийн яам шаарддаг. ЭМДҮЗ бол худалдан авах гэж байгаа бүтээгдэхүүний үнийг, өртгийг нь зөв тооцож, тэр өртөг дотроо хөдөлмөр хийж байгаа эмнэлгийн ажилчдын цалин хөлсийг нэмэх орон зайг өгч энэ худалдан авдаг энэ тогтолцоо руу бол бид орох ёстой юм. Одоо байгаа тогтолцоо дээр гарч байгаа нэг төвөгтэй зүйл юу байна вэ гэхлээр эм, эмнэлгийн хэрэгслийн үнэ өртөг өөрөө хянах боломжгүй, дээрээс нь яг бодитой юу гэдэг дээр маш их эргэлзээ төрүүлж байгаа. Хэт их үнэ нэмсэн байх магадлалтайгаар нэг ёсондоо эмнэлгийн тусламжийг худалдаж авах үнийг өсгөж байгаа гол шалтгаан бол энэ гэж харж байгаа юм. Тийм ч учраас одоо манай Нийгмийн бодлогын байнгын хороон дээр эм, эмнэлгийн хэрэглэгдэхүүний хуулийн ажлын хэсэг одоо ингээд ажиллаад нэлээд хугацаа өнгөрч байна. Ер нь бол нэлээн жигдрэх, тэр дотроо чанарыг алдагдуулахгүйгээр яаж үнийг буулгах вэ гэдэг том механизмыг шийдэх гээд эрэл хийсэн энэ том судалгаануудыг харсан, үзсэн ийм ажил явж байна.

Тэгэхлээр бол бид Эрүүл мэндийн даатгалын үндэсний зөвлөлийн гишүүд, энэ эрүүл мэндийн салбар өөрөө ямар их өртөгтэй, ямар их үнэтэй, тэр дотроо хүний хөдөлмөрийг үнэлэх энэ үнэлэмжийг илүү өртөгт нь оруулж өгөх тал дээр илүү ухаардаг, ойлгодог ийм удирдах зөвлөлд нь орсон гишүүд байвал энэ их чухал. Тэгэхгүй ерөөсөө хуучин социалист нийгмийн нөгөө бага үнээр эмчил гэдэг командаар ажилладаг эрүүл мэндийн салбарынхан гэж бодоод яваад байвал одоо энэ үеэ өнгөрөөчихсөн болохгүй байна гэдгийг бас сая КОВИД цар тахал хоёр жилийн хугацаа нэлээн харууллаа. Бид энэ эрүүл мэндийн салбарын энэ өөрчлөлтийг хийж чадсанаараа харин энэ КОВИД цар тахлын үеийн хүнд хүнд амьсгалын дутагдалд орсон хүмүүсийг эмчлэх боломжийг нээж өгсөн. Эмнэлгүүд энэ хүнд хүмүүсээсээ зугтаадаг биш харин авч санхүүжилтээ авч эмнэлгээ хөгжүүлье гэдэг энэ зорилго руу нэлээн явлаа. Үүний нэг тод жишээ бол Яармагийн эмнэлэг байна. Энд бол цэвэр КОВИД-ын чиглэлээр ажилласан. Бүтэн нэг жилийн хугацаанд бол КОВИД-той ажиллаад 32 тэрбум төгрөгийн санхүүжилт аваад тэр санхүүжилтээрээ тэр эмнэлэг өөрөө CT, MRI, тоног төхөөрөмжүүд, ор бүх юмаа шийдэж чадсан тухай саяхан гарсан нөгөө эмнэлгийн удирдлагын зөвлөгөөн дээр үзэгслэнд бүүр танилцуулж байна лээ. Тийм учраас ерөөсөө энэ үндсэн санаа бол ингэж эмнэлгүүд өөрсдөө хөгжих ёстой юм. Тийм учраас бид энэ ЭМДҮЗ-ийн гишүүдийн сонголт дээр Байнгын хороон дарга бол энэ дээр бүр онцгой анхаарч энд үнэхээр энэ эрүүл мэндийн салбарын төлөө санаа зовдог. Тэр дотроо зүгээр л мөнгө харамлах гэдэг утгаараа биш, илүү их иргэддээ үзүүлж байгаа тусламж үйлчилгээг бид энэ худалдан авалтаараа сайн болгож чанартай болгох энэ үндсэн концепцыг ойлгодог хүмүүсийг оруулах чиглэлд бид бас онцгой анхаарах ёстой. Энийг хэдүүлээ энэ Байнгын хороогоор бас бүгдээрээ нээлттэй ярилцаж, нээлттэй хэлэлцүүлэг хийх юм байна тийм үү дарга? Сонсгол хийнэ, тэндээ бас энийгээ бид хэд бас хэлж өгье.

**М.Оюунчимэг:** Чинбүрэн гишүүнд баярлалаа, чухал санал байна. Яг бид бүгдээрээ нээлттэй сонсголдоо маш идэвхтэй оролцоод хийж чадвал энэ саяын Шүүхийн ерөнхий зөвлөл яаж бас өөр байна тэр нь бол харагдана гэж бодож байгаа. Ингээд нэр дэвших тухай хүсэлтийн загвар батлах тухай Байнгын хорооны тогтоолын төслийг баталъя гэдэг горимоор санал хураалт явуулъя, дэмжье гэдгээр. Санал хураалт.

67 гэсэн. Тэгэхээр Идэрбат гишүүн зөвшөөрсөн дээр байгаа тээ? Зөвшөөрсөн дээр протоколд тэмдэглээрэй. Ингээд зөвшөөрсөн нь 67.3, дэмжигдлээ.

**Хоёр дахь асуудал. Монгол Улсын Их Хурлын 2022 оны хаврын ээлжит чуулганы 03 дугаар сард хэлэлцэх асуудлын цаглаврыг Байнгын хорооны тогтоолоор батална.**

Улсын Их Хурлын даргын 2022 оны нэгдүгээр сарын 3-ны өдрийн 03 дугаар захирамжид орсон асуудлууд байгаа. Та бүхэнд Байнгын хорооны тогтоолын төсөл, хэлэлцэх асуудлын цаглаврыг бас тараасан байгаа. Энэтэй холбоотой санал хэлэх юм уу, асуулт асуух гишүүд байна уу? Алга байна.

Би, нэг асуулт байна. Энэ гуравдугаар сард чинь одоо бараг энэ гурван сард хэлэлцэх бил үү? Гурван сар ч одоо хугацаа бага боллоо. Уг нь энд, ялангуяа дөрвөн сард нөгөө эм, эмнэлгийн тухай хуулийн төслийг одоо оруулж ирэх үү? Ирэх хэрэгтэй байна. Энэ дээр та бүхэн маань бэлдээрэй ажлын хэсэг. Дээрээс нь Ахмадын тухай энэ хуульд Жаргалмаа гишүүнээ, Ахмад настны тухай хуультай холбоотой эртээд нөгөө ахмадуудаас маш их санал гарчихсан. Тэгэхээр хуульд нэмэлт өөрчлөлт оруулах эсвэл энэ нөгөө асуудлаа гурван сард бол амжихгүй болж байна шүү дээ. Ирэх долоо хоногт нөгөө Засгийн газрын тогтоол. Тэгэхээр дөрвөн сардаа, тийм энд санал танилцуулна. Тэгээд бүгдээрээ нөгөө тогтоолоор үүрэг өгчихье гээд нэг ярьж байгаа тээ? Тэгэхээр дөрвөн сарын эхээр энийгээ оруулж ирж хэлэлцүүлэх нь зөв байгаа шүү гэж хэлье. Одоо бол гурван сар дуусаж байгаа болохоор энийгээ л дэмжээд явчихъя даа тээ? Энэ гурван сард хэлэлцэх асуудлынхаа цаглаврыг дэмжье гэдгээр санал хураалт явуулъя. Санал хураалт.

70 хувийн саналаар санал дэмжигдлээ. Өнөөдрийн Нийгмийн бодлогын байнгын хороогоор хэлэлцэх ёстой 2 асуудлаа хэлэлцэж дууслаа. Хуралдаа идэвхтэй оролцсон гишүүддээ баярлалаа. Хуралдаан өндөрлөлөө.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР